Die 11de FIFA Sokker-Wêreldbekertoernooi (Spaans: Copa Mundial de Fútbol – Argentina '78; Engels: FIFA World Cup) is vanaf 1 tot 25 Junie 1978 in Argentinië aangebied. Dit was die eerste Sokker-Wêreldbekertoernooi wat in Argentinië aangebied is en die vierde in Suid-Amerika. 16 nasionale sokkerspanne het aan die FIFA Sokker-Wêreldbekertoernooi in 1978 deelgeneem. Die spanne is in vier groepe verdeel, waarvan die twee beste spanne van elke groep na die tweede rondte deurgedring het. Die boonste spanne van albei groepe het in die eindstryd ontmoet, terwyl die tweede spanne in die klein finale gespeel het. Argentinië wen die trofee nadat hulle Nederland met 3–1 in die eindstryd klop en sodoende hulle eerste wêreldbeker inpalm. Argentinië was ook die vyfde gasheer na Uruguay in 1930, Italië in 1934, Engeland in 1966 en Wes-Duitsland in 1974 wat die toernooi gewen het. Brasilië eindig in die derde en Italië in die vierde plek. Die FIFA Sokker-Wêreldbekertoernooi in 1978 is tydens die militêre diktatuur wat in 1976 tydens 'n staatsgreep aan bewind gekom het beslis. Dié regse militêre diktatorskap is vir die ontvoering en verdwyning van sowat 30 000 mense tydens 'n soort burgeroorlog teen linkse guerillas en intellektuele verantwoordelik.